Diari Oficial de la Generalitat Valenciana


Sumari del DOGV 6938, del 08-01-2013 (2013/58)

ORDE 5/2012, de 28 de desembre, de la Conselleria de Governació i Justícia, de convocatòria de subvencions destinades a les escoles de música dependents de corporacions locals o d'entitats privades sense ànim de lucre de la Comunitat Valenciana per a l'exercici 2013.
---------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6938

Data del DOGV
:   08-01-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/58


Data del document
:   28-12-2012

Organisme emissor
:   Conselleria de Governació i Justícia

Tipus de document
:   Ordre

Anàlisi jurídica

 Descriptors 

:   * Conselleria de Governació i Justícia
    * ajuda pública

ORDE 5/2012, de 28 de desembre, de la Conselleria de Governació i Justícia, de convocatòria de subvencions destinades a les escoles de música dependents de corporacions locals o d'entitats privades sense ànim de lucre de la Comunitat Valenciana per a l'exercici 2013. [2013/58]
PREÀMBUL
El Decret 19/2012, de 7 de desembre, del president de la Generalitat, pel qual determina les conselleries en què s'organitza l'Administració de la Generalitat, en l'article 10, assigna a la Conselleria de Governació i Justícia, entre altres competències, les relacionades amb «bandes de música».
Dins de les disponibilitats pressupostàries de l'any 2013, la Conselleria de Governació i Justícia convoca estes subvencions destinades a les escoles de música que impartixen ensenyances que no conduïxen a l'obtenció de títols amb validesa acadèmica o professional, inscrites en el Registre de Centres Docents de la Comunitat Valenciana, de titularitat de les corporacions locals o d'entitats privades sense ànim de lucre, per a contribuir al finançament parcial dels gastos derivats de la contractació i de l'alta en la Seguretat Social del personal docent d'estes escoles, així com de gastos del personal no docent o d'altres gastos corrents d'estes durant l'exercici 2013.
Per això, d'acord amb el que disposa la Llei 38/2003, de 17 de novembre, General de Subvencions, el Reial Decret 887/2006, de 21 de juliol, que aprova el Reglament de desplegament de la llei esmentada, la Llei 5/1983, de 30 de desembre, del Consell, el text refós de la Llei d'Hisenda Pública de la Generalitat, aprovat per decret legislatiu de 26 de juny de 1991, el Decret 19/2012, de 7 de desembre, del president de la Generalitat, que determina les conselleries en què s'organitza l'administració de la Generalitat, i el Decret 194/2012, de 21 de desembre, del Consell, pel qual aprova el Reglament Orgànic i Funcional de l'actual Conselleria de Governació i Justícia,
ORDENE
Primer
Convocar, en règim de concurrència competitiva, la concessió de subvencions, dins dels límits pressupostaris que s'aproven per a la finalitat mencionada, destinades a les escoles de música que impartixen ensenyances que no conduïxen a l'obtenció de títols amb validesa acadèmica o professional, inscrites en el Registre de Centres Docents de la Comunitat Valenciana, de titularitat de les corporacions locals o d'entitats privades sense ànim de lucre, per al finançament parcial dels gastos derivats de la contractació i de l'alta en la Seguretat Social del personal docent de les escoles de música, així com de gastos del personal no docent o d'altres gastos corrents d'estes escoles durant l'exercici 2013.
Segon
Esta convocatòria de subvencions es fa pel procediment de tramitació anticipada d'expedients de gasto, previst en l'Orde de 26 de setembre de 1994, de la Conselleria d'Economia i Hisenda, i en l'article 56 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions. I, segons el que disposa l'article 2.3 de l'esmentada Orde de 26 de setembre de 1994, la concessió de les subvencions regulades en esta convocatòria queda condicionada a l'existència de crèdit adequat i suficient en els Pressupostos de la Generalitat per a l'exercici 2013. En conseqüència, mentres no existisca el crèdit esmentat, no es dictarà cap resolució sobre les sol·licituds que hagen pogut presentar-se en el marc d'esta convocatòria.
Tercer
El Projecte de Llei de Pressupostos de la Generalitat per a l'exercici 2013 conté la línia pressupostària T1576000, inclosa en el programa 221.20, en el capítol IV, destinada a l'esmentada finalitat, per import de 4.500.000,00 € (quatre milions cinc-cents mil euros). No obstant això, l'import global màxim de les subvencions quedarà condicionat a l'existència de crèdit adequat i suficient per a atendre-les en l'exercici 2013. Després de l'entrada en vigor de l'esmentada llei de pressupostos, la Conselleria de Governació i Justícia farà pública la línia pressupostària concreta i l'import global màxim destinat a la concessió de les subvencions previstes en d'esta convocatòria.
L'import esmentat podrà ser incrementat com a conseqüència d'una generació, una ampliació o una incorporació de crèdit que no requerirà una nova convocatòria, de conformitat amb el que preveu l'article 58, apartat 2, lletra a, punt quart del Reglament de la Llei General de Subvencions.
Quart
De conformitat amb els articles 3.4 i 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques (DOCV 5596, 11.09.2007), esta convocatòria està exempta de notificació a la Comissió Europea perquè no es d'aplicació l'article 107, apartat 1 del Tractat de Funcionament de la Unió Europea, en la mesura que no afecta els intercanvis comercials entre els estats membres.
Quint
Segons el que establix el Decret 198/2004, d'1 d'octubre, del Consell, pel qual s'adequa la composició de la Comissió Delegada del Consell per a Assumptes Econòmics i es regula el seu funcionament, i el Decret 80/2011, d'1 de juliol, del Consell, pel qual es modifica la denominació i composició de l'esmentada Comissió, esta convocatòria no requerix el pronunciament de l'ara denominada Comissió Delegada del Consell d'Hisenda i Pressupostos, ja que no té una especial incidència pressupostària i econòmica.
Sext
1. Aprovar les bases per les quals es regix esta convocatòria, així com els models que figuren identificats com a annexos del III al VI i annexos del VIII a l'XI.
2. Incloure com a annexos d'esta convocatòria els següents:
a) Annex I: Bases de la convocatòria.
b) Annex II: Sol·licitud general de subvenció.
c) Annex III: Dades complementàries.
d) Annex IV: Pressupost d'ingressos i gastos de l'escola de música.
e) Annex V: Relació nominal del personal docent contractat de l'escola de música.
f) Annex VI: Cursos homologats de formació musical del personal docent contractat de l'escola de música, realitzats durant els últims cinc anys.
g) Annex VII: Model de domiciliació bancària.
h) Annex VIII: Altres certificacions que han d'aportar les corporacions locals.
i) Annex IX: Declaracions responsables i autoritzacions que han d'aportar les entitats privades.
j) Annex X: justificació de la subvenció que han d'aportar les corporacions locals. Subvencions destinades a escoles de música dependents de corporacions locals o entitats privades sense ànim de lucre, per a 2013.
k) Annex XI: justificació de la subvenció que han d'aportar les entitats privades. Subvencions destinades a escoles de música dependents de corporacions locals o entitats privades sense ànim de lucre, per a 2013.
DISPOSICIONS FINALS
Primera
1. En el cas que els documents que, d'acord amb les normes aplicables han d'acompanyar la sol·licitud de concessió de subvencions ja es troben en poder de qualsevol òrgan de l'Administració actuant, l'entitat interessada podrà acollir-se al que establix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi faça constar el número d'expedient, la data i l'òrgan o dependència en què van ser presentats o, si és el cas, emesos, i que no hagen transcorregut més de cinc anys des de la finalització del procediment a què corresponen.
2. Per al cas d'impossibilitat material d'obtindre els documents referits, l'òrgan competent pot requerir-ne la presentació a l'entitat sol·licitant o, si no se'n disposen, l'acreditació per altres mitjans dels requisits als quals es referixen els mateixos documents.
3. En tot cas, de conformitat amb el que disposen els articles 4 i 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, a les entitats que concórreguen a esta convocatòria no s'exigirà la presentació dels documents a què es referixen els preceptes mencionats en el moment de formular la sol·licitud ni tampoc, si resulten beneficiàries, en el de justificar el pagament de les subvencions concedides.
Segona
Tots els impresos a què es fa menció en les bases d'esta convocatòria estan a disposició de les entitats interessades en la seu electrònica o portal institucional de la Generalitat en Internet i en qualsevol oficina PROP.
Tercera
En tot allò no regulat en esta orde, caldrà ajustar-se al que disposa la Llei de la Hisenda Pública de la Generalitat, el text refós de la qual va ser aprovat per Decret Legislatiu de 26 de juny de 1991, i en els preceptes bàsics de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, pel qual s'aprova el Reglament de la Llei General de Subvencions.
Quarta
Es delega en la Subsecretària de la Conselleria de Governació i Justícia la facultat de dictar, quan procedisca, les resolucions per les quals s'accepta la renúncia a les subvencions atorgades i aquelles que deixen sense efecte les subvencions concedides o minoren la seua quantia; també es delega esta facultat per a dictar les resolucions per les quals s'exigisca el reintegrament d'imports indegudament percebuts en el marc d'esta convocatòria.
Quinta
Esta orde entrarà en vigor l'endemà de la seua publicació en el Diari Oficial de la Comunitat Valenciana.
Sexta
Esta orde, que posa fi a la via administrativa, podrà ser recorreguda per les entitats locals per mitjà de la interposició de recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que establixen els articles 10 i 46.6 de la Llei 29/1998, de 13 de juliol, reguladora de la jurisdicció contenciosa administrativa, en el termini de dos mesos a partir de l'endemà de la notificació, llevat que hi haja el requeriment a què fa referència l'article 44.1 de la mencionada Llei, i, en este cas, l'esmentat termini comptarà des de l'endemà d'aquell en què es rep la comunicació de l'acord exprés o s'entenga presumptament rebutjat.
Al seu torn, qualsevol altra persona interessada podrà interposar contra l'orde recurs potestatiu de reposició, en el termini d'un mes, davant del conseller de Governació i Justícia, d'acord amb el que disposen els articles 116 i 117, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé directament recurs contenciós administratiu en el termini de dos mesos, a partir de l'endemà de la notificació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que disposen els articles, 10 i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
València, 28 de desembre de 2012
El conseller de Governació i Justícia,
SERAFÍN CASTELLANO GÓMEZ
ANNEX I
Bases de la convocatòria de subvencions destinades a les escoles de música dependents de corporacions locals o d'entitats privades sense ànim de lucre per a l'exercici 2013
Primera. Objecte de la subvenció
Esta convocatòria té com a objecte la concessió de subvencions destinades a les escoles de música que impartixen ensenyances que no conduïxen a l'obtenció de títols amb validesa acadèmica o professional, inscrites en el Registre de Centres Docents de la Comunitat Valenciana, de titularitat de les corporacions locals o d'entitats privades sense ànim de lucre, a fi de contribuir al finançament parcial dels gastos derivats de la contractació i de l'alta en la Seguretat Social del personal docent de les escoles de música, així com dels gastos del personal no docent o d'altres gastos corrents de les dites escoles durant l'exercici 2013.
Estes subvencions es concediran pel procediment de concurrència i prorrateig, d'acord amb l'article 22 de la Llei 38/2003, de 17 de novembre, General de Subvencions.
Segona. Sol·licitants i requisits
1. Podran sol·licitar les subvencions les corporacions locals i les entitats privades sense ànim de lucre de la Comunitat Valenciana que siguen titulars d'escoles de música, sempre que de conformitat amb el que preveu l'article 13.1 de la Llei 38/2003, de 17 de novembre, General de Subvencions, estos centres complisquen els requisits següents:
a) Que en el moment de la finalització del termini de presentació de sol·licituds de d'esta convocatòria, les escoles de música figuren inscrites com a tals en la secció específica del Registre de Centres Docents de la Comunitat Valenciana, d'acord amb el que disposa l'article 27 de la Llei 2/1998, de 12 de maig, Valenciana de la Música, i en l'article 9 de l'Orde de 4 de gener de 1994, de la Conselleria d'Educació i Ciència, reguladora de les escoles de música, de dansa i de música i dansa (DOGV núm. 2196, de 31 de gener de 1994).
b) Que les persones titulars de les escoles de música privades siguen entitats sense ànim de lucre.
c) Que en el cas d'haver sigut beneficiàries del mateix tipus d'ajudes en l'exercici anterior, hagen presentat la justificació corresponent.
d) Que el primer dia hàbil del mes de novembre de 2012 estiga iniciada l'activitat de l'escola de música.
e) Que disposen de personal docent contractat i d'alta en la Seguretat Social per al curs 2012-2013, amb efectes, almenys, del primer dia hàbil del mes de novembre de 2012.
f) Que es troben al corrent en el compliment de les seues obligacions tributàries i davant Seguretat Social segons el que establix el punt 1 lletra e) de l'article 14 de l'esmentada Llei General de Subvencions.
2. Quedaran excloses de d'esta convocatòria les entitats en què concórrega alguna de les circumstàncies previstes en els articles 13.2 i 13.3 de la Llei 38/2003, de 17 de novembre, General de Subvencions.
Tercera. Formalització de les sol·licituds i termini de presentació
1. La sol·licitud es formalitzarà en l'imprés que figura com annex II d'esta orde. L'imprés de sol·licitud, degudament subscrit pel o la representant legal de la corporació local o entitat privada sense ànim de lucre titular de la corresponent escola de música, junt amb la documentació ressenyada en la base quarta d'esta convocatòria, s'adreçarà a la Conselleria de Governació i Justícia, el domicili de la qual està situat al carrer Historiador Chabás, núm. 2, DP 46271, de la ciutat de València, la seu electrònica de la qual és la següent: o .
2. La sol·licitud, junt amb els annexos i la documentació exigida en les bases de la convocatòria, es pot presentar en el Registre General de la Conselleria de Governació i Justícia, en el domicili abans indicat, i en els registres de les direccions territorials d'esta Conselleria a Alacant, Rambla Méndez Nuñez, 41, 03040 Alacant; a Castelló, carrer Major, 78, 12888 Castelló; i a València, carrer Historiador Chabás, núm. 2, 46152 València.
També es pot presentar per qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Així mateix, pot realitzar-se la presentació telemàtica de les sol·licituds, i per a això s'accedirà al catàleg de servicis públics interactius de la Generalitat disponibles en i se seleccionarà el servici corresponent. Per a poder accedir a este sistema telemàtic, el sol·licitant ha de disposar de la firma electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), ambdós emesos per l'Autoritat de Certificació de la Comunitat Valenciana. En el cas de presentar un certificat digital de persona física i que s'actue en representació d'una persona jurídica, s'ha d'inscriure prèviament en el Registre de representacions de caràcter voluntari davant de la Generalitat per a la realització de tràmits per via telemàtica. Si alguns dels documents que cal aportar junt amb la sol·licitud no poden ser presentats de forma telemàtica, se'n farà l'entrega pel registre d'entrada.
3. El termini de presentació de les sol·licituds serà de vint dies hàbils comptats des de l'endemà de la publicació de d'esta orde en el Diari Oficial de la Comunitat Valenciana. L'incompliment d'este termini comportarà la no-admissió a tràmit de la sol·licitud.
Quarta. Documentació que cal presentar
1. Junt amb la sol·licitud totes les entitats sol·licitants han de presentar la documentació següent:
a) Imprés de dades complementàries, de conformitat amb el model que figura com a annex III d'esta orde i degudament firmat pel o la representant legal de l'entitat sol·licitant.
b) Pressupost estimat d'ingressos i gastos per al funcionament de l'escola de música durant l'any 2013, segons model inclòs com a annex IV d'esta orde, firmat per la persona titular de la secretaria de la corporació local o per la persona que exercisca la representació legal de l'entitat privada.
c) Certificació expedida per la persona titular de la secretaria de la corporació local o declaració responsable de la persona que exercisca la representació legal de l'entitat privada, segons el model inclòs com a annex V d'esta orde, en què conste la relació nominal del personal docent contractat de l'escola de música.
En esta relació nominal es faran constar expressament les dades següents: cognoms i nom; número de document nacional d'identitat; número d'afiliació a la Seguretat Social; titulació acadèmica; especialitats instrumentals que impartix; nombre d'hores de contractació setmanal; duració del contracte; i si compta o no amb cursos de formació musical homologats superats durant els últims cinc anys.
d) Certificació expedida per la persona titular de la secretaria de la corporació local o declaració responsable de la persona que exercisca la representació legal de l'entitat privada, segons el model inclòs com a annex VI d'esta orde, en què conste una relació detallada dels certificats dels cursos de formació musical corresponents al personal docent contractat de l'escola de música. Perquè les certificacions puguen incloure's en la relació indicada en este apartat han de correspondre a cursos que reunisquen els requisits següents:
d.1) Reunir la condició de curs de formació musical.
d.2) Estar homologat i reconegut per la Conselleria d'Educació, Cultura i Esport, organitzats per la Federació de Societats Musicals de la Comunitat (FSMCV) o qualsevol altre organisme públic amb la diligència de reconeixement de l'acció formativa per part de la Direcció General competent en la matèria.
d.3) Haver-se cursat durant els últims cinc anys.
e) El model de domiciliació bancària en cas de nova perceptora o canvi de compte bancari, de conformitat amb el model que figura com a annex VII a esta orde i degudament subscrit pel representant o la representant legal de l'entitat sol·licitant. Així com la restant documentació necessària per a tramitar la sol·licitud d'alta de la domiciliació bancària a l'efecte que s'incorpore a la base de dades de domiciliació de pagaments del Sistema Comptable de la Generalitat, CONTAG, per mitjà de l'anotació d'un compte bancari, de conformitat amb el que establix l'Orde 18/2011, de 17 de juny, de la Conselleria d'Economia, Hisenda i Ocupació, per la qual es regula la comprovació i el procediment de registre de comptes bancaris de les persones físiques i jurídiques que es relacionen econòmicament amb l'administració de la Generalitat, (DOCV 6548, de 21.06.2011).
Segons el que disposa l'article 6. 2n de la indicada Orde 18/2011, de 17 de juny, de la Conselleria d'Economia, Hisenda i Ocupació, la persona física que sol·licite l'alta d'una domiciliació bancària en representació d'una associació musical podrà no presentar els documents vàlids en dret que deixen constància fidedigna de la seua representació, si esta entitat figura com a alta en el Registre de Representants de la Comunitat Valenciana o en el Registre de Contractistes i Empreses Classificades de la Comunitat Valenciana. En este cas, autoritzarà l'òrgan administratiu perquè faça les comprovacions o validacions informàtiques oportunes en els registres corresponents.
2. Les corporacions locals sol·licitants també han d'aportar, de conformitat amb el model unit a l'orde com a annex VIII, una certificació expedida per la persona titular de la secretaria de la corporació local, en què s'acredite:
a) La resolució o acord adoptat per l'òrgan competent de l'entitat local per a formular la sol·licitud de la subvenció.
b) El compromís de la corporació local de complir les obligacions que es deriven de la concessió de la subvenció en el cas de resultar beneficiària.
c) El compromís d'incloure una partida pressupostària destinada al manteniment de l'escola de música en els pressupostos de l'entitat local per a l'exercici 2013.
En el cas que la gestió de l'escola de música es realitze a través d'organismes autònoms, empreses públiques o altres ens de dret públic dependents de l'entitat local, s'ha de presentar una certificació expedida per la persona titular de la secretaria de la corporació local, acreditativa que la corporació local és titular de l'escola de música.
3. Les entitats privades sol·licitants també han d'aportar la documentació següent:
a) Declaració responsable de la persona que exercisca la representació legal de l'entitat privada, de conformitat amb el model unit a l'orde com a annex IX, en la qual declare davall la seua responsabilitat que:
a.1) La sol·licitant figura inscrita, en el registre que legalment corresponga, com a entitat sense ànim de lucre.
a.2) L'escola de música de què és titular l'entitat sol·licitant figura inscrita com a escola de música en la secció específica del Registre de Centres Docents de la Comunitat Valenciana
a.3) L'òrgan competent de l'entitat ha adoptat l'acord per a formular la sol·licitud de la subvenció.
a.4) La societat musical es compromet a complir totes les obligacions que es deriven de la concessió de la subvenció en el cas de resultar beneficiària.
a.5) L'òrgan competent de l'entitat ha acordat facultar-lo, com a representant legal d'esta, per a subscriure la sol·licitud de subvenció i realitzar tots els tràmits relacionats amb l'esmentada sol·licitud.
En la declaració responsable a què es referix el present apartat a) es farà constar que l'entitat disposa de tota la documentació acreditativa d'allò que s'hi ha declarat.
b) Fotocòpia compulsada del TC2 de l'últim mes que corresponga cotitzar a la Seguretat Social en el moment de presentar la sol·licitud de subvenció o, si no, els models d'alta en la Seguretat Social (laborals) o sol·licitud d'alta en el Règim Especial de Treballadors Autònoms (autònoms), en què conste el personal docent contractat de l'escola de música.
c) Acreditació que l'entitat sol·licitant es troba al corrent en el compliment de les obligacions tributàries i enfront de la Seguretat Social. Sobre això, i de conformitat amb allò que disposa l'article 5 del Decret 165/2010, de 8 d'octubre, del Consell, en el model de sol·licitud (annex II) es farà constar l'autorització perquè l'òrgan instructor obtinga de forma directa, a través de certificats electrònics, l'acreditació del compliment de les obligacions tributàries i davant de la Seguretat Social, de conformitat amb l'article 22.4 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.
En el supòsit de no conferir l'autorització mencionada, l'entitat privada sol·licitant ha d'aportar les certificacions següents:
c.1) Certificació de l'Agència Estatal d'Administració Tributària, que acredite que es troba al corrent de les seues obligacions.
c.2) Certificació de la Tresoreria General de la Seguretat Social, acreditativa que es troba al corrent en el compliment de les seues obligacions davant de la Seguretat Social.
c.3) Certificació de la Direcció Territorial de la Conselleria d'Hisenda i Administració Pública corresponent, acreditativa que no té deutes de naturalesa tributària amb la Generalitat.
Quinta. Procediment de concessió
1. L'òrgan encarregat de l'ordenació i instrucció del procediment serà la Subsecretaria de la Conselleria de Governació i Justícia, que, d'ofici, acordarà totes les actuacions necessàries per a determinar, conéixer i comprovar les dades en virtut de les quals ha de dictar-se resolució.
2. Es requerirà a les entitats sol·licitants que no reunisquen els requisits o no hagen aportat els documents que s'assenyalen en les bases d'esta convocatòria perquè, en el termini màxim i improrrogable de deu dies, esmenen o acompanyen els documents preceptius, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb l'article 23.5 de la Llei 38/2003, de 17 de novembre, General de Subvencions, amb indicació que, si no ho fan així, es considerarà que desistixen de la seua petició.
3. El termini per a tramitar les sol·licituds i resoldre i notificar les resolucions serà de sis mesos com a màxim, a comptar de l'endemà a aquell en què la Conselleria de Governació i Justícia faça públics la línia pressupostària i l'import global màxim destinat a la concessió d'estes subvencions en el Diari Oficial de la Comunitat Valenciana. Una vegada conclòs este termini sense que se n'haja dictat i notificat resolució expressa, les entitats interessades podran entendre desestimades les seues sol·licituds per silenci administratiu.
4. Les sol·licituds admeses a tràmit seran avaluades per una comissió de valoració, que elevarà proposta motivada de resolució al conseller de Governació i Justícia.
Sexta. Comissió avaluadora
1. L'avaluació de les sol·licituds de subvencions admeses a tràmit correspondrà a una comissió de valoració composta pels membres següents:
a) President o presidenta: la persona titular de la Subsecretaria de la Conselleria de Governació i Justícia, o persona en qui delegue.
b) Vicepresident o vicepresidenta: la persona titular de la Secretaria General Administrativa de la Conselleria de Governació i Justícia, o persona en qui delegue.
c) Vocals:
c.1) Un persona en representació de la Federació de Societats Musicals de la Comunitat Valenciana, a proposta d'esta i nomenada pel president o la presidenta de la comissió avaluadora. A l'efecte, l'esmentada Federació proposarà dos persones perquè una tinga la condició de vocal titular i l'altra la de vocal suplent.
c.2) Les persones titulars de les direccions territorials de la Conselleria de Governació i Justícia a Alacant, Castelló i València, o persones en què deleguen.
c.3) Un funcionari o una funcionària de la Generalitat.
d) Secretari o secretària: un funcionari o una funcionària de la Conselleria de Governació i Justícia.
2. La comissió se sotmetrà, quant al seu règim de funcionament, a allò que s'ha disposat per als òrgans col·legiats en el capítol II del Títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Sèptima. Criteris de valoració
1. La comissió avaluadora farà la valoració de les sol·licituds admeses a tràmit i la proposta d'assignació de l'import de les subvencions previstes en esta orde, tenint en compte les bases de la convocatòria i els criteris següents:
1.1. S'assignarà inicialment a totes les sol·licituds admeses a tràmit un mòdul fix de 1.000,00 € (mil euros)
1.2. Així mateix, s'assignarà inicialment un altre mòdul a aquelles escoles de música que tinguen un àmbit d'actuació supramunicipal, entenent com a tal aquell en què el personal docent es desplaça a diverses localitats de la comarca per a impartir les ensenyances de música als alumnes d'estes poblacions. Este mòdul serà de 1.000,00 € (mil euros) per cada localitat atesa, sempre que en cada una d'estes s'impartisca un mínim de cinc hores setmanals.
Perquè es puga aplicar este mòdul les ensenyances s'han d'impartir en dependències que no pertanguen a la seu d'una altra escola de música.
1.3. La dotació pressupostària que resulte després de l'aplicació dels mòduls anteriors es distribuirà de la manera següent i atenent els criteris establits a continuació:
A. El 80% de la dotació pressupostària resultant, segons el nombre d'hores de contractació de personal docent de l'escola de música que dispose del grau de titulació adequat, com a mínim del títol de professor del pla del 1966 o del títol professional d'ensenyança LOGSE, tal com establix l'article 20 de la Llei 2/1998, de 12 de maig, Valenciana de la Música. Únicament s'exceptuarà del requisit de disposar del grau de titulació indicat, el professorat que impartisca especialitats instrumentals per a les qual no hi haja titulació acadèmica oficial reglada. En estos casos, haurà d'acreditar l'experiència professional. Quant al professorat que impartisca ensenyances d'iniciació i sensibilització musical, podrà ser acceptada la titulació de mestre o diplomat en Professorat de EGB en l'especialitat d'Educació Musical.
A l'efecte de determinar la puntuació per este apartat, s'aplicaran uns coeficients de ponderació per hora segons els trams següents:
- Fins a la 25a hora contractada 2,00 punts
- Les addicionals fins a la 50a hora contractada 1,75 punts
- Les addicionals fins a la 100a hora contractada 1,50 punts
- Les addicionals fins a la 200a hora contractada 1,25 punts
- Les addicionals a partir de la 200a hora contractada 1,00 punt
Per a determinar les hores de contractació, es tindrà en compte l'inici i finalització de la contractació i la seua adequació al període lectiu del curs 2012-2013 (octubre de 2012 a juny de 2013).
No es podran baremar ni seran objecte de subvenció les hores de contractació del personal docent que impartisca ensenyances de dansa o aquell que no reunisca els requisits de titulació assenyalats en este mateix apartat.
B. El 20% restant, d'acord amb els criteris i procediments següents:
a) Nombre d'especialitats instrumentals corresponents a les ensenyances elemental i professional impartides per l'escola de música (fins a 3 punts). La puntuació es distribuirà aplicant la fórmula següent:
(Nre. especialitats impartides/total especialitats ensenyances elemental i professional) x 3
b) Nombre d'especialitats instrumentals impartides en l'escola de música per personal docent contractat amb la titulació acadèmica i especialitat adequada en relació amb el total d'especialitats impartides per l'escola (fins a 4,5 punts). La puntuació es distribuirà aplicant la fórmula següent:
(Nre. especialitats amb els requisits esmentats/total especialitats impartides) x 4,5
c) Existència d'un primer nivell o nivell d'iniciació (jardí musical) en l'oferta formativa de l'escola de música, destinat a xiquets compresos entre els 4 a 8 anys (1,5 punts).
d) Existència de personal docent contractat que acredite haver realitzat durant els últims cinc anys un o més cursos de formació musical (fins a un màxim de 2 punts). La puntuació es distribuirà aplicant la fórmula següent:
(Nre. professors amb cursos realitzats durant els últims 5 anys/total professors contractats) x 2
Només es podran baremar els cursos de formació musical homologats i reconeguts per la Conselleria d'Educació, Cultura i esport, organitzats per la FSMCV o qualsevol altre organisme públic amb la diligència de reconeixement de l'acció formativa per part de la Direcció General competent en la matèria.
e) Existència en l'escola de música de personal docent contractat que compte amb titulació superior (fins a un màxim de 2 punts). La puntuació es distribuirà aplicant la fórmula següent:
(Nre. professors amb titulació superior/total professors contractats) x 2.
f) Interés cultural, formatiu i pedagògic de l'escola de música i el seu impacte en l'àmbit geogràfic on s'ubica (fins a un màxim de 14 punts).
g) Presència en el conjunt instrumental de les especialitats de corda i piano i inclusió en l'oferta pedagògica de la dolçaina (fins a 1,5 punts). En este apartat s'assignaran 0,25 punts per cada especialitat impartida de les següents: piano, contrabaix, viola o viola de gamba, violí, violoncel i dolçaina.
h) Existència en l'oferta formativa de l'escola de música, d'una banda juvenil o banda de l'escola (1,5 punts). L'existència d'esta banda haurà de ser acreditada per la FSMCV.
2. Cap entitat beneficiària podrà rebre per la convocatòria, en concepte de subvenció per a l'escola de música per a l'exercici 2013, una quantitat superior a la menor de les següents:
a) L'ajuda sol·licitada per l'entitat.
b) El 75% de la diferència entre el total de gastos que tinga previst efectuar l'entitat i el total d'ingressos que tinga previst liquidar per al manteniment de l'escola de música durant tot l'exercici.
c) L'import dels gastos previstos per l'entitat per a la contractació de personal docent de l'escola de música per a l'exercici esmentat, incrementat en un 10%.
Quan la subvenció resulte superior a la menor de les tres quantitats mencionades en l'apartat anterior, s'assignarà directament esta última al sol·licitant en qui concórrega la circumstància descrita.
La quantitat sobrant es distribuirà aplicant el criteri de valoració assenyalat en l'apartat 1.3.A d'esta base, entre els sol·licitants que encara no hagen aconseguit aquells límits i així successivament, fins que no quede cap quantitat per repartir.
Octava. Proposta de resolució
1. Després d'avaluar totes les sol·licituds admeses a tràmit, la comissió avaluadora elevarà a l'òrgan competent per a resoldre una proposta motivada de resolució.
2. En la proposta motivada de resolució:
a) Figuraran les entitats a què podria atorgar-se la subvenció, així com la quantia a concedir, fins a esgotar el crèdit total disponible.
b) Es faran constar, si és el cas, les condicions, obligacions i determinacions accessòries a què ha de subjectar-se l'entitat beneficiària proposada.
c) Es ressenyaran les sol·licituds que han de ser denegades, així com les causes de denegació de les subvencions.
Novena. Resolució de la convocatòria
1. Vista la proposta motivada de resolució formulada per la comissió avaluadora, el conseller de Governació i Justícia dictarà la resolució que siga procedent.
2. El conseller de Governació i Justícia, a proposta de la comissió de valoració, podrà declarar deserta, totalment o parcialment, l'adjudicació de les subvencions convocades.
3. La resolució de la convocatòria serà publicada en el Diari Oficial de la Comunitat Valenciana de conformitat amb l'article 18 de la Llei 38/2003, de 17 de novembre, General de Subvencions.
4. Contra les resolucions, expresses o presumptes, del procediment de concessió de les subvencions, que esgoten la via administrativa:
a) Les corporacions locals interessades podran efectuar el requeriment previst en l'article 44 de la Llei 29/1998, de 13 de juliol, reguladora de la jurisdicció contenciosa administrativa, sense perjuí de la posterior impugnació davant de l'orde jurisdiccional contenciós administratiu en la forma, els terminis i les condicions que esta norma determina.
b) Les entitats privades titulars de les escoles de música interessades podran interposar potestativament recurs de reposició, en el termini d'un mes, davant del conseller de Governació i Justícia d'acord amb el que disposa els articles 116 i 117, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé podran plantejar directament recurs contenciós administratiu en la forma, terminis i condicions que determina la Llei 29/1998, de 13 de juliol, reguladora de la jurisdicció contenciosa administrativa.
No obstant el que s'ha assenyalat en els apartats a i b anteriors, les persones interessades poden interposar qualsevol altre recurs que estimen pertinent.
Deu. Obligacions de les entitats beneficiàries
1. Les entitats beneficiàries que obtinguen estes ajudes estan obligades a:
a) Mantindre, com a mínim, el volum de contractació de personal docent que ha sigut considerat per a la concessió de la subvenció, així com el funcionament de l'escola de música, durant els períodes lectius del curs 2012-2013 d'octubre 2012 a juny 2013).
b) Iniciar l'activitat de l'escola de música el primer dia hàbil del mes de novembre de 2012.
I que el personal docent de l'escola de música estiga contractat, almenys, amb efectes del primer dia hàbil del mes de novembre de 2012.
c) Comunicar a la Conselleria de Governació i Justícia, per mitjà de declaració responsable de la persona que exercisca la representació legal de l'entitat, l'obtenció de subvencions o ajudes per a la mateixa finalitat, procedents de qualssevol administracions o ens públics o privats, amb indicació expressa de l'import de les subvencions o ajudes aconseguides, a quins conceptes es van a destinar i si cobrixen el cent per cent (100%) de la totalitat dels gastos objecte de subvenció. La comunicació haurà d'efectuar-se tan prompte com es conega l'obtenció de la subvenció o de l'ajuda i, en tot cas, amb anterioritat a la justificació de l'aplicació donada als fons percebuts, d'acord amb el que disposa la Llei 38/2003, de 17 de novembre, General de Subvencions.
d) Trobar-se al corrent en el compliment de les seues obligacions tributàries i davant de la Seguretat Social, de conformitat amb el que preveuen els articles 22 i 23 del Reglament de la Llei 38/2003, de 17 de novembre, General de Subvencions, aprovat per Reial Decret 887/2006, de 21 de juliol.
e) Justificar les subvencions obtingudes dins del termini màxim establit en d'esta orde i de conformitat amb allò que s'ha exigit en la base següent.
f) Incloure, en la publicitat de l'escola de música, que està subvencionada per la Conselleria de Governació i Justícia.
g) No estar incurses en les prohibicions que s'establixen en l'article 13.2 i 13.3, segons siga procedent, de la Llei 38/2003, de 17 de novembre, General de Subvencions, a l'efecte de les quals s'aportarà declaració responsable.
2. Són també obligacions de les beneficiàries d'estes subvencions, les que amb caràcter general s'establixen en l'article 14 de la Llei General de Subvencions.
3. L'incompliment de les anteriors obligacions produirà la pèrdua del dret al cobrament total o parcial de la subvenció atorgada, deixarà esta sense efecte i donarà lloc, si és el cas, a l'exigència de les responsabilitats que corresponguen d'acord amb la legislació vigent i, de forma especial, atenent el que disposa el Decret Legislatiu de 26 de juny de 1991, del Consell, pel qual s'aprova el text refós de la Llei d'Hisenda Pública de la Generalitat.
Onze. Justificació de les subvencions
1. La justificació per les entitats beneficiàries del compliment de les obligacions imposades i de la consecució dels objectius previstos en l'acte de concessió de la subvenció, es farà de conformitat amb les condicions i requisits previstos en esta base.
2. Les corporacions locals efectuaran la justificació per la totalitat de l'import destinat a finançar els gastos subvencionats, per mitjà de la presentació del compte justificatiu simplificat regulat en l'article 75 del Reglament de la Llei 38/2003, General de Subvencions, aprovat per Reial Decret 887/2006, de 21 de juny, de la manera següent:
a) El 90% (noranta per cent), com a mínim, de la subvenció concedida ha de ser justificada amb gastos de contractació del personal docent de l'escola de música i quotes de Seguretat Social d'este personal. Així com amb les quotes de Seguretat Social corresponents al personal no docent contractat de l'escola de música.
b) Si és el cas, el 10% (deu per cent), com a màxim, de la subvenció concedida podrà justificar-se amb les retribucions salarials del personal no docent contractat de l'escola de música o altres gastos corrents.
c) Presentació d'una relació classificada, detallada i comprensiva de la totalitat dels ingressos i gastos i obligacions generats pel funcionament de l'escola de música imputables a l'exercici 2013. En el cas que la subvenció s'atorgue d'acord amb un pressupost estimat, s'indicaran les desviacions produïdes.
d) Acreditació, conforme a l'annex IX d'esta orde, dels punts següents:
d.1) Que s'han complit les condicions imposades en la concessió de la subvenció i, que, durant el curs 2012-2013 (d'octubre de 2012 a juny de 2013) s'ha, mantingut el volum de contractació de personal docent que ha sigut considerat per a la concessió de la subvenció, així com el funcionament de l'escola de música durant els períodes lectius del curs esmentat.
d.2) Que la totalitat dels justificants originals corresponents a les dades consignades en les relacions dels apartats precedents, estan depositades i custodiades en la intervenció i tresoreria de la corporació local, a disposició de les comprovacions i requeriments que, si és el cas, siguen considerades necessàries pels òrgans gestors de la Conselleria de Governació i Justícia.
d.3) I, de l'existència de consignació pressupostària suficient per a poder sufragar els gastos i obligacions generats pel funcionament de l'escola de música.
e) Si és el cas, carta de pagament de reintegrament en el supòsit de romanents no aplicats així com dels interessos derivats d'estos.
f) Tots els documents inclosos en el compte justificatiu simplificat, als quals es referix el número 2 d'esta base, els ha de certificar la persona titular de la secretaria de l'entitat local, amb el vistiplau de la persona que exercisca la representació legal de la corporació local.
g) En relació amb el compte justificatiu simplificat, la Conselleria de Governació i Justícia comprovarà, a través de les tècniques de mostreig aleatori simple o per raó de la quantia o la destinació dels fons aplicats als gastos subvencionats, els justificants que crega oportuns i que permeten obtindre evidència raonable sobre l'adequada aplicació de la subvenció, a la fi dels quals podrà requerir a l'entitat beneficiària la remissió dels originals dels justificants de gasto seleccionats.
3. Les entitats privades sense ànim de lucre faran la justificació per la totalitat de l'import destinat a finançar els gastos subvencionats, per mitjà de la presentació del compte justificatiu regulat en l'article 72 del Reglament de la Llei 38/2003, General de Subvencions, aprovat per Reial Decret 887/2006, de 21 de juny, de la manera següent:
a) Presentació de la documentació de caràcter econòmic (nòmines, TC1, TC2, factures o altres documents de valor probatori equivalent en el tràfic mercantil o amb eficàcia administrativa), que justifique els gastos efectuats per l'escola de música en l'exercici 2013, segons l'especificació següent:
a.1) El 90% (noranta per cent), com a mínim, de la subvenció concedida ha de ser justificat amb gastos de contractació del personal docent de l'escola de música i quotes de Seguretat Social d'este personal. Així com amb les quotes de seguretat social corresponents al personal no docent contractat de l'escola de música.
a.2) Si és el cas, el 10% (deu per cent), com a màxim, de la subvenció concedida podrà justificar-se amb les retribucions salarials del personal no docent contractat de l'escola de música o altres gastos corrents
Totes les nòmines, TC1, TC2, factures o documents que s'aporten han de ser originals o fotocòpies compulsades.
b) Aportació d'una relació classificada, detallada i comprensiva de la totalitat dels gastos que es corresponguen amb la documentació a què es referix l'apartat a) anterior.
En el cas que la subvenció s'atorgue d'acord amb un pressupost estimat, s'indicaran les desviacions produïdes.
Esta relació estarà firmada per la persona que exercisca la representació legal de l'entitat beneficiària.
c) Acreditació, conforme a l'annex XI d'esta orde, de les subvencions o ajudes rebudes per a la mateixa finalitat, procedents de qualssevol administracions o ens públics o privats, amb indicació expressa de l'import de les subvencions o ajudes obtingudes, a quins conceptes es destinaran i si cobrixen el cent per cent (100%) del total dels gastos objecte de subvenció.
d) Declaració responsable, de conformitat amb l'annex XI d'esta orde, de la persona que exercisca la representació legal de l'entitat beneficiària acreditativa de què s'han complit les condicions imposades en la concessió de la subvenció i, que, durant el curs 2012-2013 (d'octubre de 2012 a juny de 2013) s'ha, mantingut el volum de contractació de personal docent que ha sigut considerat per a la concessió de la subvenció, així com el funcionament de l'escola de música durant els períodes lectius del curs esmentat.
e) Si és el cas, carta de pagament de reintegrament en el supòsit de romanents no aplicats així com dels interessos que se'n deriven.
4. Junt amb la justificació les entitats privades beneficiàries han d'acreditar que es troben al corrent en el compliment de les obligacions tributàries i davant de la Seguretat Social. Sobre això, i de conformitat amb allò que disposa l'article 5 del Decret 165/2010, de 8 d'octubre, del Consell, en el model de sol·licitud (annex II) es farà constar l'autorització perquè l'òrgan instructor obtinga de forma directa, a través de certificats electrònics, l'acreditació del compliment de les obligacions tributàries i davant de la Seguretat Social, de conformitat amb l'article 22.4 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.
Si no atorga esta autorització, l'entitat beneficiària ha d'aportar les certificacions corresponents.
5 El termini perquè les entitats beneficiàries puguen presentar la justificació de la subvenció en els termes descrits en els apartats anteriors, finalitzarà el dia 30 de setembre de 2013.
6. La tramitació del pagament de les subvencions concedides es farà, quan es presenten, es comproven i s'aproven els justificants corresponents.
El pagament de les subvencions es farà d'una sola vegada, per mitjà de transferència bancària.
7. La no-presentació de la justificació del gasto en el termini fixat donarà lloc a la pèrdua de la subvenció i, així mateix, l'entitat beneficiària podrà ser exclosa en les convocatòries d'anys successius, sense perjuí que es concedisca, amb caràcter previ a l'adopció de qualsevol decisió, el tràmit d'audiència legalment establit.
Dotze. Desistiment sense efecte o minoració de l'import de la subvenció i exigència de reintegraments d'imports indegudament percebuts.
1. En els supòsits de l'article 37 de la Llei 38/2003, de 17 de novembre, General de Subvencions, i en cas d'incompliment de les obligacions a què es referixen la bases deu i onze d'esta convocatòria, es produirà la pèrdua del dret al cobrament total o parcial de la subvenció atorgada i es podrà deixar esta sense efecte o minorar-ne la quantia, amb el reintegrament de les quantitats indegudament percebudes i l'exigència dels interessos de demora des del moment del pagament de la subvenció.
2. Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats la suma total de les quals supere el cost de l'activitat subvencionable, donarà lloc a la modificació de la resolució de concessió.
3. L'entitat beneficiària ha d'efectuar el reintegrament per mitjà de transferència bancària o xec nominatiu a favor de la Generalitat.
4. El procediment de reintegrament de les quantitats indegudament percebudes l'iniciarà la Conselleria de Governació i Justícia, la qual notificarà a l'entitat interessada l'import de la subvenció que ha de ser reintegrat a la Generalitat, l'obligació que ha resultat incomplida pel centre i la motivació que justifica el reintegrament.
Este procediment ha de garantir la preceptiva audiència a l'entitat interessada, abans de l'elaboració de la resolució definitiva. Esta serà notificada igualment a l'entitat interessada i tindrà naturalesa de liquidació definitiva, a este efecte del còmput del cobrament del deute en període voluntari de recaptació.
Tretze. Règim d'infraccions i sancions
El règim sancionador en la matèria regulada en d'esta orde serà l'establit en el títol IV de la Llei 38/2003, de 17 de novembre, General de Subvencions.
Catorze. Interpretació i acceptació de les bases
1. La Conselleria de Governació i Justícia es reserva la facultat d'interpretar el contingut d'esta orde a l'efecte d'adjudicació de les subvencions.
2. La participació en esta convocatòria implica l'acceptació de les bases que la regulen.